المطرية حى من احياء شرق القاهرة فيه شجرة العيله المقدسه او " شجرة العدرا " ومسلة الملك سنوسرت التالت المعروفه باسم "مسلة المطريه" وهي الآثر الوحيد الباقى من معالم مدينة (اون) او هليوبوليس. المطريه فى الاصل قريه مصريه قديمه ذكر ياقوت فى معجم البلدان ان بيتزرع فيها شجر البلسان و بيستخرج منه نوع من الدهن الطبى ، و ذكرها ابن جيعان فى كتاب التحفه السنيه بإنها من ضواحى مدينة مصر ، و ذكر المقريزى فى الخطط المقريزيه ان اسمها " منية مطر ". المطريه دلوقتى ضاحيه فى شمال شرق القاهره. كان فى نواحى المطريه مدينة عين شمس القديمه اللى اسمها بالمصرى القديم " آن " او "رع " يعنى الشمس ، و بالعبرى " اون " = "عون " و باليونانى هليوبوليس يعنى مدينة الشمس. المدينه دى اندثرت و مافضلش من اثارها غير مسله من مسلتين كان حطهم الملك سانوسريت الاول ( سيزوستريس ) على الباب الكبير لمعبد المدينه. المسله التانيه وقعت سنة 1190. فى المطريه فيه جنينه قديمه اسمها جنينة البلسم فيها شجر و بير ، و بيقولوا انها من آثار الست مريم العدرا لما راحت مصر مع ابنها المسيح. الشجره دى لسه موجوده لغاية النهارده و معروفه باسم " شجرة العدرا " و بيتبارك بيها المسيحيين.